CELEX: 
Language: el
Date: 2018-06-28 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ σχετικά με τη διόρθωση του κατ’ εξουσιοδότηση κανονισμού (ΕΕ) 2016/2374 της Επιτροπής για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Με τον κατ’ εξουσιοδότηση κανονισμό (ΕΕ) 2016/2374 της Επιτροπής, της 12ης Οκτωβρίου 2016, θεσπίστηκε σχέδιο απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα, το οποίο καθορίζει τις λεπτομέρειες εφαρμογής της υποχρέωσης εκφόρτωσης που προβλέπεται στο άρθρο 15 του κανονισμού (ΕΕ) 1380/2013.
            
            
               Στις 2 Ιουνίου 2017 το Βέλγιο, η Ισπανία, η Γαλλία, οι Κάτω Χώρες και η Πορτογαλία υπέβαλαν στην Επιτροπή κοινή σύσταση στην οποία προτείνεται τροποποίηση του σχεδίου απορρίψεων που θεσπίστηκε με τον κατ’ εξουσιοδότηση κανονισμό (ΕΕ) 2016/2374. Σε αυτή τη βάση εκδόθηκε ο κατ’ εξουσιοδότηση κανονισμός (ΕΕ) 2018/44 της Επιτροπής, της 20ής Σεπτεμβρίου 2017, για την τροποποίηση του κατ’ εξουσιοδότηση κανονισμού (ΕΕ) 2016/2374 για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα. 
            
            
               Σύμφωνα με το άρθρο 18 του κανονισμού (ΕΕ) αριθ. 1380/2013, τα ενδιαφερόμενα κράτη μέλη [ήτοι το Βέλγιο, η Ισπανία, η Γαλλία, οι Κάτω Χώρες και η Πορτογαλία (εφεξής «κράτη μέλη ΝΔΥ»)] που έχουν άμεσο διαχειριστικό συμφέρον στους σχετικούς τύπους αλιείας στην εν λόγω περιοχή εκπόνησαν και υπέβαλαν στην Επιτροπή κοινή σύσταση. 
            
            
               Έγινε ένα λάθος στο παράρτημα του κατ’ εξουσιοδότηση κανονισμού (ΕΕ) 2018/44 και ο παρών διορθωτικός κατ’ εξουσιοδότηση κανονισμός καταρτίστηκε για να διορθωθεί το λάθος αυτό.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η κοινή σύσταση εκπονήθηκε από τα οικεία κράτη μέλη, συνεργαζόμενα σε περιφερειακό πλαίσιο και τεχνικό επίπεδο με την καθοδήγηση της ομάδας υψηλού επιπέδου διευθυντών αλιείας, σε στενή διαβούλευση με τα ενδιαφερόμενα μέρη.
            
            
               Κατά την επεξεργασία της κοινής σύστασης, ζητήθηκε η γνώμη του Γνωμοδοτικού Συμβουλίου Νοτιοδυτικών Υδάτων όσον αφορά τα μέτρα που προβλέπονται στην κοινή σύσταση. 
            
            
               Με το σχέδιο απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα, οι προτεινόμενοι από τα κράτη μέλη τύποι αλιείας υπόκεινται σταδιακά στην υποχρέωση εκφόρτωσης, σύμφωνα με τις διατάξεις του άρθρου 15 του κανονισμού (ΕΕ) αριθ. 1380/2013, λόγος για τον οποίο είναι σημαντικό να διορθωθεί το λάθος που σημειώθηκε ώστε να υπάρχει ένα συνεκτικό σχέδιο απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Συνοπτική παρουσίαση της προτεινόμενης δράσης
            
            
               Η κύρια νομική ενέργεια συνίσταται στη θέσπιση μέτρων που αναμένεται να διευκολύνουν την εφαρμογή της υποχρέωσης εκφόρτωσης.
            
            
               Ο κανονισμός προσδιορίζει τα είδη και τους τύπους αλιείας στους οποίους θα εφαρμόζονται τα ειδικά μέτρα.
            
            
               Νομική βάση
            
            
               Άρθρο 15 παράγραφος 6 και άρθρο 18 παράγραφοι 1 και 3 του κανονισμού (ΕΕ) αριθ. 1380/2013.
            
            
               Αρχή της επικουρικότητας
            
            
               Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
            
            
               Αρχή της αναλογικότητας
            
         
         
            
               Η πρόταση εμπίπτει στο πεδίο των κατ’ εξουσιοδότηση αρμοδιοτήτων που παρέχονται στην Επιτροπή δυνάμει του άρθρου 15 παράγραφος 6 του κανονισμού (ΕΕ) αριθ. 1380/2013 και δεν υπερβαίνει τα αναγκαία όρια για την επίτευξη του σκοπού της εν λόγω διάταξης.
            
            
               Επιλογή της νομικής πράξης
            
            
               Προτεινόμενη πράξη: κατ’ εξουσιοδότηση κανονισμός της Επιτροπής.
            
            
               Άλλες πράξεις δεν θα ήταν κατάλληλες για τους εξής λόγους: η Επιτροπή έχει την εξουσία να θεσπίζει σχέδιο απορρίψεων με κατ’ εξουσιοδότηση πράξεις. Τα κράτη μέλη που έχουν άμεσο διαχειριστικό συμφέρον υπέβαλαν την κοινή τους σύσταση. Τα μέτρα που προβλέπονται στην κοινή σύσταση και περιλαμβάνονται στην παρούσα πρόταση βασίζονται στις βέλτιστες διαθέσιμες επιστημονικές γνωμοδοτήσεις και πληρούν όλες τις σχετικές απαιτήσεις που καθορίζονται στο άρθρο 18 παράγραφος 5 του κανονισμού (ΕΕ) αριθ. 1380/2013.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 28.6.2018
            
            
               σχετικά με τη διόρθωση του κατ’ εξουσιοδότηση κανονισμού (ΕΕ) 2016/2374 της Επιτροπής για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου
                  1
               , και ιδίως το άρθρο 15 παράγραφος 6 και το άρθρο 18 παράγραφοι 1 και 3,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
            
               (2)Με στόχο την εφαρμογή της υποχρέωσης εκφόρτωσης, το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ’ εξουσιοδότηση πράξης, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
            
               (3)Ο κατ’ εξουσιοδότηση κανονισμός (ΕΕ) 2016/2374 της Επιτροπής
                  2
                θέσπισε σχέδιο απορρίψεων για ορισμένους τύπους βενθοπελαγικής αλιείας στα Νοτιοδυτικά ύδατα ύστερα από κοινή σύσταση που υποβλήθηκε το 2016 από το Βέλγιο, την Ισπανία, τη Γαλλία, τις Κάτω Χώρες και την Πορτογαλία («ομάδα των Νοτιοδυτικών Υδάτων»).
            
            
               (4)Στις 2 Ιουνίου 2017 το Βέλγιο, η Ισπανία, η Γαλλία, οι Κάτω Χώρες και η Πορτογαλία υπέβαλαν νέα κοινή σύσταση στην οποία προτείνονται ορισμένες τροποποιήσεις στο σχέδιο απορρίψεων. Σε αυτή τη βάση, η Επιτροπή εξέδωσε τον κατ’ εξουσιοδότηση κανονισμό (ΕΕ) 2018/44 για την τροποποίηση του κατ’ εξουσιοδότηση κανονισμού (ΕΕ) 2016/2374
                  3
               . 
            
            
               (5)Στις 26 Οκτωβρίου 2017 η ομάδα των Νοτιοδυτικών Υδάτων ενημέρωσε την Επιτροπή για την ύπαρξη συντακτικού λάθους στο παράρτημα του κατ’ εξουσιοδότηση κανονισμού (ΕΕ) 2018/44 όσον αφορά την περιγραφή της αλιείας μπακαλιάρου μερλούκιου που υπόκειται στην υποχρέωση εκφόρτωσης. Σύμφωνα με την τρέχουσα έκδοση του παραρτήματος αυτού, η αλιεία μπακαλιάρου μερλούκιου στις διαιρέσεις ICES (Διεθνές Συμβούλιο για την Εξερεύνηση των Θαλασσών) VIIIc και IXa με τράτες βυθού και γρίπους υπόκειται στην υποχρέωση εκφόρτωσης εάν οι συνολικές εκφορτώσεις μπακαλιάρου μερλούκιου κατά την περίοδο 2014/2015 ήταν άνω του 5 % όλων των ειδών που εκφορτώθηκαν και άνω των 5 μετρικών τόνων. Ωστόσο, ο όρος αυτός δεν εφαρμόζεται πλέον.
            
            
               (6)Κατά συνέπεια, είναι αναγκαίο να διορθωθεί ο κατ’ εξουσιοδότηση κανονισμός (ΕΕ) 2016/2374, όπως τροποποιήθηκε με τον κατ’ εξουσιοδότηση κανονισμό (ΕΕ) 2018/44.
            
            
               (7)Επειδή το συντακτικό λάθος στο παράρτημα του κατ’ εξουσιοδότηση κανονισμού (ΕΕ) 2016/2374 εισήχθη με τον κατ’ εξουσιοδότηση κανονισμό (ΕΕ) 2018/44, και προκειμένου να αποφευχθεί η έλλειψη συνέχειας και η ανασφάλεια δικαίου στην εφαρμογή της υποχρέωσης εκφόρτωσης, ο παρών κανονισμός θα πρέπει να αρχίσει να ισχύει την επομένη της δημοσίευσής του και να έχει αναδρομική εφαρμογή από την ημερομηνία εφαρμογής του κατ’ εξουσιοδότηση κανονισμού (ΕΕ) 2018/44,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
         
         
            
               Στην τέταρτη στήλη του πίνακα «3. Αλιεία μπακαλιάρου μερλούκιου (Merluccius merluccius)» του παραρτήματος του κατ’ εξουσιοδότηση κανονισμού (ΕΕ) 2016/2374, το κείμενο:
            
            
               «Τα σκάφη που πληρούν τα ακόλουθα σωρευτικά κριτήρια:
            
            
               (1)1. Χρησιμοποιούν μέγεθος ματιών τουλάχιστον 70 mm
            
            
               (2)2. Οι συνολικές εκφορτώσεις μπακαλιάρου μερλούκιου κατά την περίοδο 2014/2015 (1) είναι: άνω του 5 % όλων των ειδών που εκφορτώθηκαν και άνω των 5 μετρικών τόνων.»
            
            
               αντικαθίσταται από το ακόλουθο κείμενο:
            
            
               «Χρησιμοποιούν μέγεθος ματιών τουλάχιστον 70 mm».
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την 1η Ιανουαρίου 2018.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
            
               Βρυξέλλες, 28.6.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 354 της 28.1.2013, σ. 22. 
               
               
                  
                     (2)
                  
                        Κατ’ εξουσιοδότηση κανονισμός (ΕΕ) 2016/2374 της Επιτροπής, της 12ης Οκτωβρίου 2016, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα (ΕΕ L 352 της 23.12.2016, σ. 33).
               
               
                  
                     (3)
                  
                        Κατ’ εξουσιοδότηση κανονισμός (ΕΕ) 2018/44 της Επιτροπής, της 20ής Οκτωβρίου 2017, για την τροποποίηση του κατ’ εξουσιοδότηση κανονισμού (ΕΕ) 2016/2374 για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Νοτιοδυτικά Ύδατα (ΕΕ L 7 της 12.1.2018, σ. 1).